बेटी के साथ छेड़खानी का विरोध करने पर बदमाशों ने की पिता की हत्या, भाई की हालात गंभीर  
छेड़छाड़ का विरोध किया तो लड़कों ने पत्थर और चाकुओं से हमला कर दिया
बीचबचाव करने पहुंचे लड़की के भाई पर चाकू से हमला
आरोपी मोहम्मद आलम, जहांगीर खान और दो नाबालिगों को पुलिस ने पकड़ा
दिल्ली के मोती नगर के बसई दारापुर इलाके में छेड़छाड़ का विरोध करने पर लड़की के पिता पर बेरहमी से हमला किया गया जिससे उसकी मौत हो गई. लड़की के भाई पर भी जानलेवा हमला किया गया. भाई अब मौत से जूझ रहा है. यह वारदात शनिवार को देर रात में हुई. फिलहाल इस मामले में पड़ोस में रहने वाले चार लड़कों को पुलिस ने पकड़ा है, जिसमें से दो नाबालिग हैं.
मृतक का नाम राजू त्यागी और उनके घायल बेटे का नाम अनमोल है. पुलिस के मुताबिक शनिवार की रात राजू त्यागी अपनी बेटी की तबियत खराब होने पर हॉस्पिटल से दिखाकर अपने घर के पास पहुंचे तो पड़ोस में रहने वाले कुछ लड़कों ने राजू त्यागी की बेटी से छेड़छाड़ की. वे घर आकर दुबारा उन लड़कों को समझने गए तो उन लड़कों ने पत्थर और चाकुओं से हमला कर दिया. अनमोल और उसकी बहन जब मौके पर गए और पिता को बचाने की कोशिश की तो अनमोल को भी चाकू मार दिया.
इसके बाद मामले की जानकारी पुलिस को दी गई. पिता राजू त्यागी उर्फ ध्रुव त्यागी की सोमवार को अस्पताल में मौत हो गई. वारदात के बाद परिजनों का रो-रोकर बुरा हाल है. उनको विश्वास ही नहीं हो रहा कि मामूली बात पर इतनी बड़ी वारदात हो जाएगी. घरवालों के मुताबिक वारदात के वक्त कई पड़ोसी थे लेकिन किसी ने बीच बचाव नहीं किया.
वारदात के बाद आसपास के लोगों में काफी गुस्सा है. पुलिस ने आईपीसी 302,506 और 509 के तहत केस दर्ज कर पड़ोसी 20 साल के मोहम्मद आलम और 45 साल के जहांगीर खान को गिरफ्तार कर लिया है. वहीं दो नाबालिगों को भी पुलिस ने पकड़ा है.